
ועדת החוקה, חוק ומשפט 
 18/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 657>
מישיבת ועדת החוקה, חוק ומשפט
יום רביעי, כ"ח בתמוז התשע"ב (18 ביולי 2012), שעה 10:30
<סדר היום:>
<1. הצעת חוק הקאדים (תיקון – תקופת כהונתו של נשיא בית הדין השרעי לערעורים), התשע"ב-2012>
<2. הצעת חוק בתי דין מינהליים (תיקון מס' 11), התשע"ב-2012>
נכחו:

<חברי הוועדה:> 
דוד רותם – היו"ר
דורון אביטל

אחמד טיבי

חנא סוייד

<מוזמנים:> 
חה"כ גאלב מג'אדלה
	אדם אבזק
	–
	מנהל בתי הדין השרעיים, בפועל, בתי הדין השרעיים

	איתן גולן
	–
	עוזר יועמ"ש, המשרד לבטחון פנים

	רגב דחרוג
	–
	רע"ן מבצעים, המשרד לבטחון פנים

	בוסנה ירדני
	–
	ע' יועמ"ש, המשרד לבטחון פנים

	דין ליבנה
	–
	עוזר ראשי - ייעוץ וחקיקה, משרד המשפטים

	אריאלה קלעי
	–
	ראש תחום חקיקה, משרד המשפטים


<ייעוץ משפטי: >
סיגל קוגוט
<מנהלת הוועדה:>
דורית ואג
<קצרנית פרלמנטרית:>
אתי אפלבוים
<1. הצעת חוק הקאדים (תיקון – תקופת כהונתו של נשיא בית הדין השרעי לערעורים), התשע"ב-2012>
<היו"ר דוד רותם:>
בוקר טוב. אני פותח את ישיבת ועדת החוקה, חוק ומשפט. על סדר-היום: הצעת חוק הקאדים – תיקון – תקופת כהונתו של נשיא בית הדין השרעי לערעורים), התשע"ב -2012, רביזיה. 

חבר הכנסת אחמד טיבי, אני לא מצביע היום. 
<אחמד טיבי:>
אני אמרתי להם. אדוני, למרות שאתה חיה פוליטית, אתה רק שתי כנסות כאן. היית פזיז בכינוס הישיבה היום, היית פזיז. 

<היו"ר דוד רותם:>
אני לא הייתי פזיז. 

<אחמד טיבי:>
אתה אמרת משפט ואני הבנתי אותו. אמרת: מתי אחמד טיבי נוסע לחו"ל? אמרתי לך שבסוף החודש. 

<היו"ר דוד רותם:>
אבל קבעתי את זה - - - 
<אחמד טיבי:>
למה קבעת ישיבה להיום?

<היו"ר דוד רותם:>
מסיבה אחת פשוטה, אני הייתי בטוח שגאלב מג'אדלה יכול להביא פה את הרוב. אני רוצה שאתה תהיה. 

<אחמד טיבי:>
תודיע על פיצול הישיבה - - - 

<היו"ר דוד רותם:>
לא, יש לי רוב. 

<אחמד טיבי:>
מי רוב?

<היו"ר דוד רותם:>
דורון אביטל. 

<אחמד טיבי:>
הוא יודע על מה הוא בא?

<היו"ר דוד רותם:>
אני לא יודע. 

<דורון אביטל:>
אני מייצג את עמדת הסיעה שלי. 

<חנא סוייד:>
הוא בוגר קולומביה. קולומביה בארצות הברית היא מרכז הליברליזם. 
<היו"ר דוד רותם:>
דורון, אתה בעד הרביזיה? אתה בעד החוק שלו?

<דורון אביטל:>
כן, כן, אני איתך. 

<היו"ר דוד רותם:>
רבותיי, תודה רבה. 

<אחמד טיבי:>
- - - 

<היו"ר דוד רותם:>
דורון, אל תאמין להם. לא תהיה שום קציבה רטרואקטיבית, תאמין לי. 
רבותיי, מי בעד הרביזיה?
הצבעה

בעד – 3

נגד – 2 

נמנעים – אין

<היו"ר דוד רותם:>
הרביזיה התקבלה, תודה רבה לכם. 
<חנא סוייד:>
אתה, בלשון המעטה, שיקרת אותו. 
<היו"ר דוד רותם:>
לא שיקרתי אותו.

<חנא סוייד:>
אתה בפתיחה אתמול - - - 
<היו"ר דוד רותם:>
אבל הודעתי שאני לא אעשה רביזיה. 

<חנא סוייד:>
דיברת על-כך שמדובר בחוק רטרואקטיבי.

<היו"ר דוד רותם:>
נכון. הודעתי שאני לא אאשר אותו כך. 

<2. הצעת חוק בתי דין מינהליים (תיקון מס' 11), התשע"ב-2012>
<היו"ר דוד רותם:>
רבותיי, אנחנו עוברים לנושא הבא שעל סדר-היום: הצעת חוק בתי דין מינהליים (תיקון מספר 11), התשע"ב-2012. 
יש לכם 5 דקות להסביר לי מה אתם רוצים. 

משרד המשפטים, בבקשה. 

<גלעד סממה:>
תודה רבה אדוני. ביקשנו למשוך את הצעת החוק מהמליאה בשבוע שעבר לצורך קביעת תחולה נדחית של הסעיף המדבר על פומביות הדיון נוכח אי היערכות של השב"ס ומשרד המשפטים. 

במכתב שהגיש השר הוא ביקש שנה אחת לדחייה. אתמול, לאחר שערכו מספר תיאומים בין השב"ס למשרד המשפטים, אנחנו מבקשים שזאת תהיה שנה וחצי. 
<היו"ר דוד רותם:>
שנתיים מינימום. אני לא סומך על משרד המשפטים ולא על השב"ס. אני יודע בדיוק מה יקרה. בעוד שנה וחצי, כמו שעשיתם לי לפני שבועיים בחוק חקירת חשודים, אתם תגיעו אלי דקה וחצי לפני זה ותבקשו הארכה. 
<גלעד סממה:>
היתה לנו הצעה אחרת, אדוני, שזאת תהיה דחייה של שנה. 
<היו"ר דוד רותם:>
יש לי הצעה יותר טובה אליכם, 9 חודשים. 
<גלעד סממה:>
9 חודשים לא יספיקו בשביל שנוכל להיערך לדבר. 

<איילת מנחמי:>
למה? 
<היו"ר דוד רותם:>
כי הם בטלנים. 

<איילת מנחמי:>
לא, אני מניחה שיש קשיים אבל מעניין אותנו לדעת מה הקשיים. 

<גלעד סממה:>
בבקשה, אפשר לפרט ולהיכנס לקשיים. גם משרד המשפטים פה, גם השב"ס כאן. אם יש צורך, אנחנו ניכנס לזה. 

בכל אופן, אני גם מוכן להצעה אחרת, שזאת תהיה שנה דחייה עם אפשרות של שר הבט"פ ושר המשפטים לבקש - - - 
<היו"ר דוד רותם:>
מה סממה, לא שר בט"פ, לא שר משפטים ולא סיפורים. אני אקבע שנה ואני לא אאריך לכם את זה אלא אם כן אתם תבואו אלי ותוכיחו. אני כבר אומר לך, אתם תבואו בעוד שנה לבקש ארכה כי אני מכיר אתכם. אתם לא תעשו שום דבר בדרך ואתם תחשבו שאני אאשר לכם. 

בעוד שנה זה יהיה קרוב לבחירות ואני כבר לא אאשר לכם. 

<גלעד סממה:>
או אחרי הבחירות. 

<היו"ר דוד רותם:>
אחרי הבחירות אני לא אשב פה. 

<גלעד סממה:>
אנחנו לא מתנגדים לדחייה לשנה ושאחר-כך אנחנו נבקש את האישור של הוועדה. 

<היו"ר דוד רותם:>
לא, אחר-כך תשנו חוק. זה לא יהיה אחר-כך - - - 

<גלעד סממה:>
אז אם זה באמת בחקיקה, בשלוש קריאות, אז אנחנו מבקשים זמן יותר ארוך.

<היו"ר דוד רותם:>
לא תקבלו. 

אני רוצה להגיד לך משהו. כשמשכתי את החוק זה היה כי אתם ביקשתם חצי שנה. 

<אריאלה קלעי:>
למיטב זכרוני, השר חתם במכתבו על שנה. 
<היו"ר דוד רותם:>
זה שהשר חתם זה בסדר, אבל כשאני לקחתי את החוק מהמליאה עוד לא היה המכתב של השר. אז רק נציגיו של השר טרטרו לי באוזן. 

<גלעד סממה:>
אני מסכים עם זה. זה היה שלב ראשוני שלא ידענו בדיוק מה ההיערכות כוללת. אכן אנחנו מציעים שני הסדרים חלופיים. 

<היו"ר דוד רותם:>
אני לא מקבל את ההסדרים החלופיים שלכם, כפי שהודעתי לך. אני מאריך לכם את זה בשנה. לא יעזור לכם שום דבר, בעוד שנה תצטרכו לבוא אלי, אם אני אהיה פה. מישהו יישב פה בחדר ותצטרכו לשכנע אתכם למה מגיע לכם. אני מציע לכם להיות מוכנים היטב כי אני מכיר את הייעוץ המשפטי והם בטוח יהיו פה בשנה הבאה. 

<גלעד סממה:>
האם אדוני חושב שאנחנו לא רוצים שתהיה פומביות דיון בבתי הדין המנהליים?

<היו"ר דוד רותם:>
כן. לא נעים לי להגיד לך מה אני חושב. 
<אריאלה קלעי:>
פה אני בכובע של בתי הדין. אני ממונה על בתי הדין לביקורת משמורת בקטע המנהלי שלו. 

בעבר היתה פומביות דיון, אנשים הגיעו לדיונים. האולמות מאוד קטנים אבל זה לא משנה. מה שאפשר זה מה שיהיה. מה שאי-אפשר לא יהיה כך או אחרת. 
אני לא חושבת שלא רוצים פומביות דיון. השב"ס פה והוא יכול לדבר בשם עצמו. אנחנו יושבים בתוך מתקני שב"ס מכוח החוק. זה לא משהו שהתחיל עכשיו, זה דבר ישן. העבודה והסביבה מסביב משתנה מפעם לפעם ואנחנו מתקדמים עם זה. 

נכון לרגע זה, המתקנים בנויים בדרך מסוימת. זה מאוד מקשה על עבודת השב"ס שצריך לעשות את עבודת המטה ובנושא הביטחון שלו הוא ידבר בעצמו. הדבר לוקח זמן. אני לא בטוחה שאפשר יהיה להיערך בזמן יותר קצר. עד היום נתנו להיכנס למי שביקש.

<היו"ר דוד רותם:>
אני מוכרח לשאול אותך שאלה. החוק הזה, מי הביא אותו?

<אריאלה קלעי:>
אני. 

<היו"ר דוד רותם:>
למה לא כתבת בחוק שהתחולה שלו תהיה בעוד שנה וחצי?
<אריאלה קלעי:>
לא הייתי ערה, אדוני, לקשיים של השב"ס בעניין הזה.
<היו"ר דוד רותם:>
שב"ס, עברתם על החוק לפני שהוא הוגש?
<איתן גולן:>
אני מהייעוץ המשפטי של השב"ס. 

שיתפו את שב"ס בהצעת החוק הזאת לאחר שהיא עברה בקריאה ראשונה ועברה לוועדה. אז הנושא עלה מיידית לנציב ואז הדברים התחילו להתגלגל. אני כשלעצמי, לא מכיר את כל הפרטים.

בשורה התחתונה, עמדת הנציב היא שבתוך המתקנים לא ניתן יהיה להחיל את עיקרון פומביות הדיון ולכן במסגרת דיאלוג עם משרד המשפטים הועלו שתי חלופות. חלופה אחת ירדה מהפרק והשנייה, נכון לרגע זה עומדת על הפרק, היא בינוי של מתקנים מחוץ לגדר או בסמוך לגדר, כך ששב"ס ישנע את אותם מסתננים לדיונים ושם תהיה פומביות הדיון. 
מכאן החלה הסאגה סביב הנושא של דחיית התחולה של אותו סעיף 25. אני לא אכנס כאן לתקופות. המדינה אמנם מדברת בקול אחד אבל יש כאן אחריות על בתי הדין של משרד המשפטים ויש את שב"ס. נדרשת עבודת מטה. יש עניין של בינוי. חשבנו ששנה וחצי זה פרק זמן נכון.

<היו"ר דוד רותם:>
אני שמח. 

תחולת החוק תהיה בדיוק בעוד 12 חודש. אז יהיו לכם שתי אפשרויות: אם כבר תגמרו אז יהיה מצוין. אם לא תגמרו, אז תגישו חקיקה חדשה ואולי אתם תמשכו את החוק. תודה רבה. 
מי בעד 12 חודשים?

הצבעה

בעד – רוב

נגד – אין

נמנעים – אין 
<היו"ר דוד רותם:>
התקבל פה אחד. 

הישיבה נעולה. 
<הישיבה ננעלה בשעה 11:45.>
